O‘zbekistonda B1 va undan yuqori malaka sertifikatiga ega bo‘lganlar chet tili bo‘yicha test sinovlaridan ozod etiladi

O‘zbekiston hukumatining “Ta’lim muassasalarida chet tillarini o‘qitishning sifatini yanada takomillashtirish chora-tadbirlari to‘g‘risida”gi qarori qabul qilindi. Bu haqda Norma xabar bermoqda.

Qaror bilan tegishli davlat organlariga quyidagilar topshirildi:
2017—2018-o‘quv yilidan boshlab ta’lim tizimining barcha bosqichlarida chet tilini o‘zlashtirish darajasini davlat ta’lim standartlarida belgilangan “Tinglab tushunish” (Listening), “O‘qish” (Reading), “Yozish” (Writing), “Gapirish” (Speaking) ko‘nikmalari asosida baholab borish mexanizmini ishlab chiqish va amaliyotga joriy etish;
2018-yil 1-yanvardan boshlab chet tilini bilish darajasi to‘g‘risidagi davlat namunasidagi malaka sertifikatiga ega o‘quvchi, talaba va pedagoglarga yetakchi xorijiy ta’lim muassasalarida til o‘rganish amaliyotini tashkil etish;
2018-yil 1-sentabrga qadar chet tillarini o‘qitish bo‘yicha ta’lim tizimining barcha bosqichlarida o‘quv dasturlarini ishlab chiqish va amaliyotga joriy etish.
2017-yil 1-oktabrdan boshlab quyidagilarni ta’minlash:
OTMlarining chet tili kafedralari bazasida professor-o‘qituvchilar uchun darsdan tashqari vaqtda mutaxassislik fanlarini chet tilida o‘qitish bo‘yicha kurslarni tashkil etish;
Til o‘rganishni xohlovchi talabalar uchun OTMlarida muloqot darajasida til o‘rgatish bo‘yicha intensiv kurslar faoliyatini yo‘lga qo‘yish, mutaxassisliklar bo‘yicha atamalar lug‘atlarini yaratish, chet tillarda turli ko‘rik-tanlovlar o‘tkazish, chet ellik yetakchi mutaxassislarni o‘quv jarayoniga jalb etish, mutaxassislik fanlari bo‘yicha chet tillarida ma’ruzalar tashkil etish;
Mutaxassislik fanlaridan chet tilida dars beradigan, B2 va undan yuqori darajadagi malaka sertifikatiga ega bo‘lgan ta’lim muassasalari pedagoglarining ish haqlariga 100 foizgacha ustamalar belgilash tartibini ishlab chiqish va amaliyotga joriy etish.
2018-yil 1-yanvardan boshlab malaka sertifikatiga ega shaxslarga sertifikatni olganidan boshlab 3 yilgacha quyidagi imtiyozlar berish tartibini joriy etish:
Malaka sertifikatiga ega o‘quvchilarga litsey, kollejlarga (A2 va undan yuqori), abituriyentlarga OTMlari bakalavriatiga (B1 va undan yuqori) va magistraturasiga (B2 va undan yuqori) kirishda test sinovlarida chet tili (ingliz, nemis, fransuz) bo‘yicha maksimal ball berish va chet tili fanidan test sinovidan ozod etish;
B2 va undan yuqori darajadagi malaka sertifikatga ega bo‘lgan maktab, litsey, kollejlar pedagoglarini attestatsiya jarayonida malaka sinovi uchun belgilangan maksimal ball bilan baholash va sinovdan ozod etish.
Hujjat 2017-yil 14-avgustda kuchga kirdi.